Magnus Heunicke (S), 2024-12-03:
Tak for det, formand.
Det er rigtigt, at det her lovforslag er en samling af forskellige elementer, men tilsammen afspejler de jo det styrkede fokus, som regeringen og Folketingets partier har, på det kæmpe problem, vi har i vores havmiljø.
Der er virkelig også behov for, at vi har det fokus, og det her er altså et lovforslag, som dels udmønter nogle aftaler, dels tager fat på nogle andre af de problemstillinger, der er, hvor vi får stoppet den negative spiral og får indført nogle hårdere krav.
Det er virkelig for alles vedkommende
på tide, og derfor er jeg meget, meget glad for at have hørt partiernes udtalelser her i dag
Jeg er stensikker på, at havmiljøet, ud over hvad partiernes holdninger til det er, også er noget, den danske befolkning kigger på med meget, meget stor og begrundet bekymring, ligesom eksperter gør, og eksperterne har jo advaret om det i årtier, desværre for døve øren, må man konstatere.
Vi er i gang med at få ryddet op i det, og det her lovforslag har nogle markante elementer i sig.
Konkret gennemfører lovforslaget den politiske aftale om forbud mod udledning af det her scrubbervand fra skibe og også den del af havplanen fra sidste år, der handler om at forbyde klapning i områder, hvor vanddybden er under 6 m.
Så er det rigtigt, at der også er en række andre områder såsom marin geoengineering og udledninger fra offshoreplatforme, og reglerne har også til formål at sikre en bedre beskyttelse af havmiljøet her.
Der er i alt fire hovedelementer, og nogle af dem er, som det er blevet nævnt her i dag, udmøntninger af politiske aftaler, men der er også af flere partier efterspurgt en teknisk gennemgang af de andre elementer, og det vil vi meget, meget gerne arrangere ovre i Miljø- og Ligestillingsministeriet.
Så det kan jeg tilkendegive at vi vil invitere til.
Jeg erkender også, at der også er tekniske elementer i det her lovforslag, men skræller man alt det væk, er det et lovforslag, som går i den helt rigtige og tiltrængte retning, når det handler om vores havmiljø.
Først er det en fastsættelse af de lovgivningsmæssige rammer for forbud mod udledninger af scrubbervand eller røggasrensevand, som vel vil være det danske ord for det, i danske territorialfarvande.
Det havde vi aftalt i en bred, bred aftale i Folketinget.
Det er sådan, at skibe i dag kan bruge det, der kaldes åbne scrubbere, for at rense brændstof eller tung olie for svovl ved at vaske røgen og herefter udlede vaskevandet direkte til havet.
Det er det vand, man så kalder scrubbervand.
Der findes også lukkede scrubbere, hvorfra der kan udledes en mindre koncentreret mængde af scrubbervand, hvis det ikke opsamles om bord.
Vi ved, at det her scrubbervand er en væsentlig kilde til udledning af tungmetaller og tjærestoffer.
Det ophobes på havbunden, og det kommer ind i havets fødekæder, hvor det forårsager skadelige effekter i havmiljøet, og det er sådan, at når de stoffer først er kommet ind i havmiljøet, nedbrydes de enten meget, meget langsomt eller slet ikke, og der kan man sige, at de så bl.a. også ender inde i fiskene, vi spiser.
Ifølge The International Council on Clean Transportation udledes der 68 mio. t scrubbervand indeholdende tungmetaller og tjærestoffer inden for de 22 km fra kysten i Danmark.
Udledningen af scrubbervand har jo hidtil medvirket til, at der er for høje niveauer af en række tungmetaller og tjærestoffer i vores hav – det gælder bly, cadmium, antracen og benzapyren – og det her kommende forbud vil jo så bidrage til at forbedre tilstanden i vores nødlidende havmiljø.
Forbuddet kommer til at gælde hele det danske søterritorium, altså alt det, vi kan sætte regler for i Danmark, dvs. ud til de her 22 km fra den danske kyst.
Det er de områder, vi kan regulere nationalt.
Det træder i kraft hurtigst muligt.